Krištúfková, Petra, poslankyňa NR SR (2023-05-18):
Ďakujem za slovo. Vážené kolegyne, vážení kolegovia, predkladaný návrh je ďalšou veľkou pomocou rodinám, považujem to za veľmi správne a plne to podporujem. Ale určite so mnou súhlasíte, že by to malo byť aj férové, a preto by som rada k tejto pomoci dôchodcom pripojila aj pomoc rodinám s malými deťmi, pretože takisto aj ich sa týka inflácia a všeobecné zhoršenie životnej situácie. Inflácia sa odráža vo všetkých cenách. Všetky rodiny to cítia predovšetkým na cenách potravín a, bohužiaľ, aj na cenách energií a celkovo na zvýšení životných nákladov. A tak ako chceme predsunúť valorizáciu dôchodkov už v lete, takisto chcem predsunúť aj pomoc rodinám s deťmi. A preto predložím pozmeňujúci návrh, ktorým navrhujem zvýšenie rodičovského príspevku na sumy, ktoré by príspevok dosiahol valorizáciou v januári 2024. Ak by som zvolila cestu skoršej valorizácie, nebolo by technicky možné to zrealizovať tak, aby pomoc do rodín prišla už v lete tak ako dôchodcom. Zákonným zvýšením rodičovského príspevku dosiahneme čím najrýchlejšiu pomoc rodinám s malými deťmi v čase vysokej inflácie. A je to fér. Tak ako sa pomôže dôchodcom, tak sa pomôže aj rodinám s malými deťmi. Vzhľadom k tomu, že rodičovský príspevok má dve úrovne tak aj zvýšenie vyčíslené v pomere k výške rodičovského príspevku a indexu valorizácie, ktorý je 1,147. Index valorizácie je index z rastu spotrebiteľských cien nízkopríjmových domácností, ktorý bol zverejnený Štatistickým úradom 15. mája. To znamená, že navrhujem zvýšiť rodičovský príspevok od augusta 2023 pre pracujúcich rodičov na sumu 473,30 eura mesačne, je to zvýšenie o 60,70 eur a pre nepracujúcich na 345,20 eura mesačne, čo je zvýšenie o 44,20 eura, pričom prvýkrát by bol rodičovský príspevok v týchto sumách vyplatený už v septembri. Vyhneme sa tak situácii, že mnohí rodičia a predovšetkým matky samoživiteľky by nám prepadli do hmotnej núdze, pretože hmotná núdza sa bude zvyšovať od októbra o 14,7 %. Ako príklad si môžeme uviesť matku s dieťaťom do troch rokov. Pre takúto matku samoživiteľku bude od júla životné minimum v sume 391,65 eura, ale výška rodičovského príspevku pre takúto matku je aktuálne vo výške 301 euro. A pre matku, ktorá poberala materské, je to suma 412,60 eura. Z týchto príkladov je jasné, že v prípade, ak nezvýšime predčasne rodičovský príspevok, tak jedna skupina nám dokonca prepadne do hmotnej núdze a druhá skupina bude tesne nad ňou. Tu by sa presne ukázalo, ako veľmi sa prehlbuje chudoba najmä pri matkách, ktoré ostali s deťmi samé. Ale taktiež sa musíme baviť aj o úplných rodinách, kde jeden príjem rodiča je nahradený rodičovským príspevkom. Aj tieto rodiny ťažko znášajú infláciu a ešte ťažšie tie, kde je starší súrodenec. Rodičovský príspevok nemôžeme valorizovať až v januári, vysokú infláciu tu máme už teraz. September je pre rodinu finančne najnáročnejší mesiacom v roku, pretože rodina musí vybaviť dieťa do školy a príspevok na začiatku školského roka je len pre prvákov. Vážení kolegovia, musíte uznať, že je veľa pádnych argumentov k tomu, aby sme nevalorizovali predčasne iba dôchodky, ale vyriešili aj rodičovský príspevok. Zákonné zvýšenie rodičovského príspevku nahradí valorizáciu, ktorá by mala byť v januári 2024. A súčasne v návrhu upravujem to, aby sa rodičovský príspevok najbližšie valorizoval až v roku 2024, a to s účinnosťou od 1. 1. 2025. A teraz prečítam pozmeňujúci návrh. Pozmeňujúci návrh poslankyne Národnej rady Slovenskej republiky Petry Krištúfkovej a poslanca Národnej rady Slovenskej republiky Milana Krajniaka. Za článok I sa vkladá nový článok II, ktorý znie: „Čl. II Zákon č. 571/2009 Z. z. o rodičovskom príspevku a o zmene a doplnení niektorých zákonov v znení zákona č. 513/2010 Z. z., zákona č. 180/2011 Z. z., zákona č. 388/2011 Z. z., zákona č. 468/2011 Z. z., zákona č. 364/2013 Z. z., zákona č. 417/2013 Z. z., zákona č. 184/2014 Z. z., zákona č. 125/2016 Z. z., zákona č. 86/2017 Z. z., zákona č. 83/2019 Z. z., zákona č. 312/2019 Z. z., zákona č. 350/2022 Z. z. a zákona č. 338/2022 Z. z. sa mení a dopĺňa takto: 1. V § 4 ods. 1 písm. a) sa slová „270 eur“ nahrádzajú slovami „345,20 eura“. 2. V § 4 ods. 1 písm. b) sa slová „370 eur“ nahrádzajú slovami „473,30 eura“. 3. Za § 12e sa vkladá § 12f, ktorý vrátane nadpisu znie: „§ 12f Prechodné ustanovenie účinné od 1.augusta 2023 Postup podľa § 4 ods. 6 sa v roku 2023 neuplatňuje.“ Tento článok nadobúda účinnosť 1. augusta 2023, čo sa premietne aj do článku o účinnosti. Nasledujúce články sa primerane preznačia. V súvislosti s navrhovanou zmenou sa vykoná úprava názvu návrhu zákona. Ďakujem.